बॉलिवुड में नारी प्रधान फिल्मों के बनने का ट्रेंड नया नहीं है, साठ के दशक से लेकर आज के दौर तक हमेशा नायिका प्रधान फिल्में बनती रही है। आज की नंबर वन टॉप ऐक्ट्रेस भी हमेशा अपनी अलग पहचान बनाने और बॉक्स ऑफिस पर अपने दम पर हिट करने की चाह में अपनी प्राइस से कम प्राइस लेकर नायिका प्रधान फिल्में करती रहती हैं। करीना कपूर ने 'चमेली' जैसी कम बजट फिल्म की तो कंगना ने 'क्वीन' सहित कुछ और ऐसी ही फिल्में की। अकीरा में भी सोनाक्षी लीड किरदार में नजर आईं, अब नूर भी सोनाक्षी के इर्दगिर्द घूमती कहानी पर बनी फिल्म है। पाकिस्तानी राइटर सबा इम्तियाज़ के बेस्ट सेलर नॉवल 'कराची यू आर किलिंग मी' से प्रेरित नूर की कहानी एक ऐसी महिला जर्नलिस्ट की है जो पत्रकारिता की दुनिया में अपने दम पर कुछ हटकर और डिफरेंट करना चाहती है, लेकिन ऐसा हो नहीं पाता, कुछ अलग करने की चाह में नूर और उसके पापा की जान जरूर ख़तरे में पड़ जाती है। कहानी: नूर (सोनाक्षी सिन्हा) एक टीवी चैनल की रिर्पोटर हैं, नूर अपने बॉस शेखर दास (मनीष चौधरी) से हमेशा अपसेट रहती हैं दरअसल, नूर का बॉस उसे कुछ नया या हटकर करने की बजाए वहीं पुरानी रूटीन टाइप की रिर्पोटिंग करवा रहा है। जहां नूर चैनल के लिए रिसर्च बेस्ड स्टोरी करना चाहती है, तो शेखर उसे फिल्म सिटी में जाकर सनी लियोनी का इंटरव्यू करने जैसे नॉन सीरियस काम पर लगा रहा है। इसी बीच नूर के हाथ एक ऐसी सनसनीखेज स्टोरी आती है जो समाज की कई नामचीन हस्तियों के चेहरे से ईमानदारी और समाजसेवा का नकाब हटा सकती है, नूर के घर की नौकरानी मालती का भाई वासु एक ऐसे किडनी ट्रांसप्लांट गिरोह के चगुल में फंसकर अपनी एक किडनी गंवा बैठा, जिसमें शहर के कई रसूखदार लोग और नामी डॉक्टर शामिल हैं। नूर इस स्टोरी को कवर तो करती है, लेकिन शेखर इस स्टोरी पर एक दो दिन बाद डिस्कस करने की बात कहकर स्टोरी रोक देता है। इसी बीच नूर की यह स्टोरी चोरी हो जाती है, एक दूसरे टीवी चैनल पर स्टोरी चलने के बाद मालती और उसका भाई गायब हो जाते हैं। ऐक्टिंग: स्टार्ट टू लॉस्ट पूरी फिल्म नूर के आसपास ही घूमती है, अकीरा में ऐक्शन स्टंट करने के बाद सोनाक्षी ने नूर के किरदार को बेहतरीन ढंग से निभाया है। बेशक, नूर का किरदार कुछ कन्फ्यूज सा है जो प्यार और करियर के चक्रव्यूह में फंसा सा है, ऐसे किरदार को असरदार ढंग से निभाने के लिए सोनाक्षी ने अच्छी मेहनत की, सोनाक्षी के किरदार को हम बरसों पहले आई मधुर की फिल्म पेज 3 की महिला जर्नलिस्ट कोंकणा सेन शर्मा के किरदार का एक्सटेंशन भी कह सकते हैं, वहीं कनन गिल, पूरब कोहली, शिबानी, एम के रैना ने अपने अपने किरदार को पूरी ईमानदारी के साथ निभाया है। डायरेक्शन: ऐसा लगता है डायरेक्टर सुन्हील सिप्पी को काफ़ी बिखरा हुई स्क्रिप्ट मिली, समझ नहीं आता सुन्हील ने अपनी कहानी की शुरुआत का बडा पार्ट मोनोलॉग के ज़रिए क्यों पेश किया। अगर दो घंटे की फिल्म में करीब दस _ पंद्रह मिनट तक फिल्म की लीड किरदार नूर ही अपने बारे में बताती रहे तो यकीनन दर्शकों को यह उबाऊ और बोर लगेगा। फिल्म की शुरूआत धीमी है और इंटरवल से ठीक पहले कहानी अपने ट्रैक पर आती है, तब तक काफी देर हो चुकी होती है। सुन्हील की तारीफ करनी होगी कि उन्होंने मीडिया में एंट्री कर रही वाले युवा पीढी को ब्रेकिंग न्यूज और अपने नाम चमकाने की चाह में किसी की जान से कभी ना खेलने का मेसेज भी दिया है। संगीत: फिल्म का एक गाना गुलाबी आंखें जो तेरी देखी पहले से कई म्यूजिक चार्ट में टॉप फाइव में शामिल है। क्यों देखें: एक बेहतरीन नॉवल पर बनी ऐसी फिल्म जिसमें मीडिया का एक अलग चेहरा पूरी ईमानदारी के साथ पेश किया गया, सोनाक्षी की बेहतरीन ऐक्टिंग इस फिल्म को देखने की एक वजह हो सकती है।